“รฟม.” -BEM เพิ่มความถี่ MRT สายสีน้ำเงิน-ม่วง ชม.เร่งด่วนเย็น ส่งปชช.กลับบ้านทันเคอร์ฟิว
"รฟม." -BEM เพิ่มความถี่ MRT สายสีน้ำเงิน-ม่วง ชม.เร่งด่วนเย็น ส่งปชช.กลับบ้านทันเวลาเคอร์ฟิว เริ่มตั้งแต่วันนี้ (7 เม.ย.63)​
"รฟม." -BEM เพิ่มความถี่ MRT สายสีน้ำเงิน-ม่วง ชม.เร่งด่วนเย็น ส่งปชช.กลับบ้านทันเวลาเคอร์ฟิว เริ่มตั้งแต่วันนี้ (7 เม.ย.63)​
7 เม.ย. 2563

นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย (รฟม.) เปิดเผยว่า ตามข้อสั่งการของ พล.อ.ประยุทธ์ จันทร์โอชา นายกรัฐมนตรี และนายศักดิ์สยาม ชิดชอบ รัฐมนตรีว่าการกระทรวงคมนาคม
รฟม. และ บริษัท ทางด่วนและรถไฟฟ้ากรุงเทพ จำกัด(มหาชน)​ หรือ BEM ผู้ให้บริการเดินรถไฟฟ้ามหานคร สายเฉลิมรัชมงคล (MRT สายสีน้ำเงิน) และสายฉลองรัชธรรม (MRT สายสีม่วง) พร้อมปรับเพิ่มขบวนรถไฟฟ้าวิ่งให้บริการประชาชนช่วงก่อนเวลาเคอร์ฟิว 22.00 น. ตั้งแต่วันที่ 7 เม.ย.63 เป็นต้นไป
โดยรถไฟฟ้า MRT สายสีน้ำเงิน จะจัดรถไฟฟ้าจำนวน 42 ขบวน วิ่งให้บริการต่อเนื่องในชั่วโมงเร่งด่วน ช่วงเย็นจนถึงปิดให้บริการ ระหว่างเวลา 17.30 – 21.30 น. ด้วยความถี่ให้บริการ 3.50 นาทีต่อขบวน และรถไฟฟ้า MRT สายสีม่วง จะจัดรถไฟฟ้าจำนวน 16 ขบวน วิ่งให้บริการต่อเนื่องในชั่วโมงเร่งด่วน ช่วงเย็นจนถึงปิดให้บริการ ระหว่างเวลา 18.00 – 21.30 น. ด้วยความถี่ให้บริการ 4.30 นาทีต่อขบวน เพื่ออำนวยความสะดวกและลดความหนาแน่นแก่ผู้โดยสาร สามารถเดินทางกลับเข้าเคหสถานได้ก่อนเวลา 22.00 น.
ทั้งนี้ ผู้โดยสารสามารถตรวจสอบตารางการเดินรถและเวลารถไฟฟ้าขบวนสุดท้ายได้จากประกาศภายในสถานี หรือ เฟซบุ๊ก MRT Bangkok Metro โมบายแอพลิเคชั่น Bangkok MRT เว็บไซต์ www.bemplc.co.th ศูนย์บริการข้อมูล โทร. 0 2624 5200 และติดตามรายละเอียดและข้อมูลข่าวสารเพิ่มเติมได้ที่เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044